Kommissionens forordning (EF) nr. 1994/2001
af 11. oktober 2001
om fastsættelse for produktionsåret 2000/01 af det beløb, som sukkerfabrikanterne skal betale sælgere af sukkerroer som følge af forskellen mellem det maksimale B-afgiftsbeløb og det faktiske afgiftsbeløb
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 2038/1999 af 13. september 1999 om den fælles markedsordning for sukker(1), senest ændret ved Kommissionens forordning (EF) nr. 906/2001(2), særlig artikel 36, stk. 5, og
ud fra følgende betragtninger:
(1) Efter artikel 36, stk. 2, i forordning (EF) nr. 2038/1999 er sukkerfabrikanterne, hvis B-afgiftsbeløbet er mindre end det i samme forordnings artikel 33, stk. 4, omhandlede maksimumsbeløb, eventuelt ændret i henhold til stk. 5 i samme artikel, forpligtet til at betale sælgerne af sukkerroer 60 % af forskellen mellem det pågældende maksimale afgiftsbeløb og det afgiftsbeløb, der skal opkræves. Efter artikel 8, stk. 1, i Kommissionens forordning (EØF) nr. 1443/82 af 8. juni 1982 om gennemførelsesbestemmelser for kvotaordningen for sukker(3), senest ændret ved forordning (EF) nr. 392/94(4), fastsættes det i artikel 36, stk. 2, i forordning (EF) nr. 2038/1999 omhandlede beløb samtidig med og efter samme procedure som produktionsafgifterne.
(2) For produktionsåret 2000/01 blev det maksimale B-afgiftsbeløb for sukker sat til 37,5 % af interventionsprisen for hvidt sukker. For sukker indebærer det, at det B-afgiftsbeløb, der skal opkræves for det pågældende produktionsår, kun vil være på 20,7308 % af interventionsprisen for hvidt sukker. I overensstemmelse med artikel 36, stk. 2, i forordning (EF) nr. 2038/1999 bør det derfor fastsættes, hvilket beløb (svarende til 60 % af nævnte forskel) sukkerfabrikanterne skal betale sælgere af sukkerroer pr. ton sukkerroer af standardkvalitet.
(3) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Sukker -
UDSTEDT FØLGENDE FORORDNING:
Artikel 1
Det i artikel 36, stk. 2, i forordning (EF) nr. 2038/1999 omhandlede B-afgiftsbeløb, som sukkerfabrikanterne skal betale sælgere af sukkerroer, fastsættes for produktionsåret 2000/01 til 8,27 EUR/ton for sukkerroer af standardkvalitet.
Artikel 2
Denne forordning træder i kraft på tredjedagen efter offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 11. oktober 2001.